Diari Oficial de la Generalitat Valenciana


Sumari del DOGV 3015, del 17-06-1997 (1997/8388)

ORDRE de 12 de juny. de 1997 de la Conselleria d'Ocupació, Indústria i Comerç, per la qual es regulen les ajudes al Programa Integrat de Mesures de Foment d'Ocupació a la Vall d'Uixó i s'hi convoquen per a l'exercici 1997 (PIMFEVALL).
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3015

Data del DOGV
:   17-06-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/8388


Data del document
:   12-06-1997

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

ORDRE de 12 de juny. de 1997 de la Conselleria d'Ocupació, Indústria i Comerç, per la qual es regulen les ajudes al Programa Integrat de Mesures de Foment d'Ocupació a la Vall d'Uixó i s'hi convoquen per a l'exercici 1997 (PIMFEVALL).  
La necessitat de readaptació de l'estructura industrial a la Vall d'Uixó a causa dels desequilibris econòmics patits, que s'arrosseguen des de la crisi econòmica d'una gran empresa el 1992, ha portat la Conselleria d'Ocupació, Indústria i Comerç a establir un programa d'ajudes destinat a la creació i promoció d'ocupació, d'acord amb les consignacions pressupostàries destinades a aquesta finalitat, i amb les previsions del Programa Operatiu de la Comunitat Valenciana (WYP 3668/1999).  
L'objectiu d'aquest programa d'ajudes és la contractació de desocupats, la creació d'autoocupació i la inversió en actius fixos; tot això al municipi de la Vall d'Uixó, i amb el cofinançament del Fons Social Europeu.  
Per això, i fent ús de les facultats que m'atribueixen l'article 35 de la Llei 5/1983, de 30 de desembre, i l'article 47 del Text Refós de la Llei d'Hisenda Pública de la Generalitat Valenciana,  
ORDENE  
Títol primer  
Disposicions generals  
Article 1. Objecte i àmbit   
1. L'objecte d'aquesta ordre és establir el règim de concessió d'ajudes en matèria de foment de l'ocupació al municipi de la Vall d'Uixó, per a les accions que s'indicaran, d'acord amb les consignacions pressupostàries que amb aquesta finalitat estableix la Llei de Pressupostos de la Generalitat Valenciana per a 1997.  
2. El règim d'ajudes serà d'aplicació de la manera que es determina en els següents articles.  
Article 2. Accions susceptibles de suport  
1. Les ajudes establides podran anar destinades a les accions següents:  
A) Contractacions indefinides realitzades per persones físiques o jurídiques.   
B) Contractacions realitzades per l'Ajuntament de la Vall d'Uixó.  
C) Autoocupació.  
D) Col·laboració en projectes empresarials que tinguen com a finalitat l'interés general i la creació d'ocupació estable en activitats de caràcter productiu i/o serveis, portada a terme per l'Ajuntament de la Vall d'Uixó o per entitats participades.  
E) Manteniment de l'equilibri financer de les agències de desenvolupament local.  
2. Les ajudes que estableix aquesta ordre es materialitzaran mitjançant:  
A) Subvencions a fons perdut.  
B) Subvencions per a operacions de crèdit formalitzades amb entitats financeres que tinguen subscrit un conveni de col·laboració amb la Generalitat Valenciana o, si s'escau, amb el Ministeri de Treball i Afers Socials, i que reunisquen les condicions i característiques indicades en l'esmentat conveni.  
3. Podran acollir-se a les ajudes regulades en aquesta ordre tots els supòsits previstos en aquesta que s'hagen produït des de l'1 de gener d'enguany.  
Article 3. Beneficiaris de les ajudes  
Podran ser beneficiaris de les ajudes les persones físiques i jurídiques que contracten els desocupats residents al municipi de la Vall d'Uixó, i també aquests darrers quan es constituïsquen com a autònoms. També podrà ser-ho l'Ajuntament de la Vall d'Uixó quan contracte temporalment desocupats del municipi per a la realització d'obres o serveis d'interès general o social, i el mateix ajuntament i les entitats participades quan realitzen projectes empresarials que tinguen com a finalitat l'interès general i la creació d'ocupació estable. També podran ser beneficiaris de les ajudes previstes en aquesta ordre les agències de desenvolupament local per al manteniment del seu equilibri financer.  
Article 4. Presentació de sol·licituds i termini  
1. Les sol·licituds per a l'obtenció de les ajudes que regula aquesta ordre, s'hauran d'adreçar a la Direcció General d'Ocupació i Economia Social, i es presentaran en l'imprès normalitzat, en el Registre General de la Conselleria d'Ocupació, Indústria i Comerç o per mitjà de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Quan la documentació aportada siga incompleta o incorrecta, es demanarà a l'interessat que en un termini de deu dies repare la falta o presente la documentació pertinent i s'indicarà en el mateix acte que si no ho fa, es considerarà que desisteix de la seua petició i s'hi arxivarà sense més tràmit.  
2. Les sol·licituds hauran d'anar acompanyades, a més de la documentació que per a cadascuna de les ajudes concretament s'estableix en els corresponents articles d'aquesta ordre, dels documents que a continuació s'indiquen:  
a) Documentació acreditativa i identificativa del sol·licitant i, si s'escau, del representant legal.   
b) NIF/CIF del sol·licitant.  
c) Justificació d'estar al corrent de les obligacions fiscals i davant la Seguretat Social, d'acord amb el que estableix l'article 2 de l'Ordre de 30 de maig de 1996, de la Conselleria d'Economia i Hisenda.  
d) Dades de domiciliació bancària, segons model (fitxa de manteniment de tercers).  
e) Declaració d'altres ajudes públiques sol·licitades o concedides per a la mateixa finalitat, si n'hi haguera.  
3. El termini de presentació de sol·licituds finalitzarà el dia 31 de juliol de 1997.  
Article 5. Resolució de concessió de les ajudes  
Una vegada rebudes les sol·licituds, la Direcció General d'Ocupació i Economia Social instruirà els expedients, i podrà demanar als sol·licitants l'aportació addicional d'altres documents o dades complementaris que estime necessaris per a resoldre la sol·licitud presentada.  
La resolució de les ajudes regulades en aquesta ordre s'atribueix, per delegació del conseller d'Ocupació, Indústria i Comerç, al director general d'Ocupació i Economia Social. La resolució en determinarà expressament la quantia i incorporarà, si s'escau, les condicions, obligacions i determinacions accessòries a què s'haja d'ajustar el beneficiari. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
El termini màxim per a resoldre les sol·licituds que es formulen, s'estableix en dos mesos des de la sol·licitud. Transcorregut el termini sense que hi haja recaigut resolució, s'entendrà desestimada la sol·licitud de concessió de l'ajuda, en els termes previstos en els articles 43 i 44 de la Llei 30/1992, de 26 de novembre.  
Article 6. Criteris per a la concessió de les ajudes  
Les ajudes s'atorgaran per ordre d'entrada de la sol·licitud, mentre hi haja consignació pressupostària.  
Article 7. Resolució d'incidències  
L'òrgan competent per a la concessió de les ajudes previstes en aquesta ordre, resoldrà les incidències que es produïsquen amb posterioritat a l'esmentada concessió.  
El beneficiari haurà de comunicar en qualsevol moment de la vigència de l'expedient, d'altres ajudes públiques que haguera obtingut o sol·licitat amb la mateixa finalitat, amb posterioritat a la data de presentació de la sol·licitud. Així mateix, l'import d'aquestes ajudes no podrà fer que l'import total d'ajudes de minimis que reba l'empresa durant un període de tres anys siga superior al límit de 100.000 ecus.  
Article 8. Control de les accions  
Correspondrà a la Direcció General d'Ocupació i Economia Social portar a terme la funció de control de les subvencions concedides, i també l'avaluació dels diferents programes en el seu conjunt i el seguiment d'aquests en el seu àmbit.  
Per a la realització d'aquestes funcions s'utilitzaran tots els mitjans que estiguen a la disposició de la Conselleria d'Ocupació, Indústria i Comerç, fins i tot la contractació amb tercers i la col·laboració, en el marc que corresponga, de la Inspecció de Treball i Seguretat Social.  
El beneficiari estarà obligat a sotmetre's a les actuacions de control financer de la Intervenció General i, si s'escau, a la dels òrgans competents del Fons Social Europeu, pel que fa a les subvencions o ajudes concedides.  
Article 9. Liquidació de les ajudes  
1. La liquidació de les ajudes s'efectuarà una vegada complits els requisits establits i justificats documentalment de la manera que s'especifique per a cada programa en els articles corresponents d'aquesta ordre. La presentació de justificacions caldrà que tinga lloc en el termini que s'especifique en la resolució de concessió de l'ajuda i en tot cas com a data límit el 31 d'octubre de 1997.  
2. Amb caràcter general no serà subvencionable l'impost del valor afegit satisfet per l'adquisició de béns i serveis i, en general, qualsevol impost pagat pel beneficiari.  
Article 10. Obligacions del beneficiari  
L'incompliment per part del beneficiari de tots o d'alguns dels termes, els modes, les condicions i els compromisos derivats de la Llei d'Hisenda Pública de la Generalitat Valenciana d'aquesta ordre de convocatòria d'ajudes o de la mateixa resolució de concessió, originarà la incoació per part de l'òrgan competent per a la concessió de les ajudes, del corresponent expedient, que podrà finalitzar, si s'escau, amb la minoració o amb la revocació total o parcial de la subvenció i amb l'exigència de reintegrar les quantitats indegudament percebudes i els interessos de demora. En la tramitació del procediment es garantirà, en tot cas, el dret de l'interessat a l'audiència.  
En el supòsit d'ajudes cofinançades pel Fons Social Europeu, els beneficiaris estaran obligats al compliment de les disposicions sobre informació i publicitat previstes en la normativa comunitària.  
Títol segon  
Ajudes per contractacions indefinides realitzades   
per persones físiques o jurídiques  
Article 11. Objecte i beneficiaris  
Podran accedir a les ajudes regulades en aquest títol les persones físiques o jurídiques que realitzen una activitat de caràcter empresarial o professional al municipi de la Vall d'Uixó i que contracten treballadors per temps indefinit i a jornada completa o convertisquen en indefinits i a jornada completa contractes de treball temporals ja existents a l'entrada en vigor d'aquesta ordre.   
Article 12. Quantia de les ajudes  
Les ajudes previstes en aquest títol es concretaran de la següent forma:  
- 1.000.000 de pessetes per cada contracte de treball indefinit i a jornada completa que es realitze entre l'1 de gener i el 31 de juliol de 1997.  
- 1.000.000 de pessetes per cada contracte de treball temporal ja existent a l'entrada en vigor d'aquesta ordre que es convertisca en indefinit en el termini assenyalat en el punt anterior.  
Article 13. Requisits dels treballadors  
Els treballadors que siguen contractats hauran de complir els següents requisits:  
1. Residir en la data de la sol·licitud de l'ajuda al municipi de la Vall d'Uixó. No obstant això, l'anterior requisit no serà exigible si es tracta de treballadors excedentaris de l'empresa IMEPIEL, com a conseqüència d'acomiadaments col·lectius fonamentats en causes econòmiques, tècniques, organitzatives o de producció; i també d'aquells que s'hagen vist afectats per l'extinció de contracte de treball prevista en l'article 52 c) del Reial Decret Legislatiu 1/1995, de 24 de març, pel qual s'aprova l'Estatut dels Treballadors, quan els esmentats treballadors siguen contractats per a ocupar un lloc de treball que es desenvolupe al municipi de la Vall d'Uixó.  
2. Estar inscrits com a sol·licitants d'ocupació en les oficines de l'INEM tres mesos abans de la data de la signatura del contracte.  
3. No incórrer en les següents situacions respecte de l'ocupador sol·licitant:  
a) Ser soci o membre del consell d'administració o l'òrgan que realitze les seues funciones en les entitats sol·licitants de caràcter societari mercantil o cooperatiu.  
b) Pertànyer als òrgans de representació o direcció.  
c) Tenir relació conjugal o familiar per consanguinitat o afinitat fins el 2n grau inclusivament, amb el mateix ocupador o amb els qui ocupen llocs d'alta direcció en l'empresa.  
d) Haver tingut una relació laboral per compte d'altri amb l'ocupador l'any immediatament anterior a la contractació, sota qualsevol modalitat de contractació laboral, tret del supòsit de les ajudes per conversió de contractes.  
Article 14. Documentació que cal presentar amb la sol·licitud  
A més de la documentació necessària amb caràcter general que s'estableix en l'article 4 d'aquesta ordre, caldrà aportar-hi la següent, en doble exemplar:  
- DNI i targeta de demanda d'ocupació o certificació que acredite l'antiguitat almenys de tres mesos com a sol·licitant d'ocupació emesa per l'INEM, dels treballadors que es contracten.  
- Certificació d'empadronament/residència lliurat per l'Ajuntament de la Vall d'Uixó de cadascun dels treballadors contractats.  
- Contractes de treball realitzats, registrats per l'oficina de l'INEM corresponent. En el supòsit de conversió de contractes temporals en indefinits, caldrà aportar el contracte temporal al qual substitueix la contractació per temps indefinit.  
- Document d'alta dels treballadors contractats en la Seguretat Social.  
- Declaració responsable, segons model, que no s'han amortitzat llocs de treball durant l'any anterior en virtut d'acomiadament improcedent o nul, conciliació administrativa o judicial, acomiadament col·lectiu fonamentat en causes econòmiques, organitzatives o de producció; com també l'extinció del contracte de treball previst en l'article 52 c) del Reial Decret Legislatiu 1/1995, de 24 de març, pel qual s'aprova el Text Refós de l'Estatut dels Treballadors. Caldrà aportar, així mateix, el compromís subscrit, segons model, per l'ocupador o la persona amb poder suficient, de mantenir el lloc de treball subvencionat un mínim de tres anys comptats des de la data del contracte inicial, i també del manteniment del nombre de contractacions indefinides existents.  
- Informe emés per la Seguretat Social sobre la vida laboral del treballador contractat.  
- Declaració responsable, segons model, de les ajudes de minimis concedides per qualsevol projecte a l'empresa durant els últims tres anys, comptats des de la primera ajuda obtinguda per la norma de minimis, amb indicació de l'import, l'organisme, la data de concessió i el règim d'ajudes en què s'empara; o, si s'escau, declaració responsable de no haver-ne rebuda cap.  
Article 15. Obligacions dels beneficiaris  
Sense perjudici de les obligacions i els drets que l'ordre social vigent estableix per als ocupadors, pel que fa a aquesta convocatòria, es declaren expressament les següents:  
- Formalització dels contractes de treball per escrit.  
- En el supòsit que el treballador contractat deixe el lloc vacant en l'empresa, aquesta tindrà l'obligació de contractar-ne un altre que reunisca idèntics requisits en un termini màxim d'un mes comptat des del cessament d'aquest. L'esmentada circumstància s'haurà de comunicar a l'òrgan que va concedir la subvenció.  
- Obligació de mantenir els llocs de treball creats i subvencionats, i també el ja existents de caràcter indefinit un mínim de tres anys; així mateix no podran haver amortitzat llocs de treball anteriorment en les condicions que preveu la declaració responsable prevista en l'article 14.  
- Facilitar totes les dades i la informació, en qüestions relacionades amb les subvencions concedides, que demane la Conselleria d'Ocupació, Indústria i Comerç, i també comunicar-hi les incidències i variacions que es produïsquen en relació amb aquelles.  
Títol tercer  
Ajudes per contractacions realitzades per l'Ajuntament  
Article 16. Objecte i beneficiaris  
Podran accedir a les ajudes regulades en aquest títol, l'Ajuntament de la Vall d'Uixó quan contracte com a treballadors amb caràcter temporal desocupats del municipi per a la realització d'obres o serveis d'interès general o social.  
Article 17. Quantia de les ajudes  
La quantia de les ajudes que es concediran serà de 136.000 pessetes per treballador no qualificat i mes de contracte, i 160.000 pessetes per treballador qualificat i mes de contracte, sempre a jornada completa. El període mínim subvencionable serà de tres mesos.  
Article 18. Documentació que cal presentar  
La documentació que cal presentar serà la indicada en l'article 14, exceptuant-ne aquella de la qual es trobe exempt per la seua condició.  
Article 19. Requisits dels treballadors  
Els treballadors que es contracten hauran de reunir els requisits indicats en els punts 1 i 2 de l'article 13.  
Títol quart  
Ajudes a l'autoocupació  
Article 20. Objecte i beneficiaris  
Podran accedir a les ajudes previstes en aquest títol les persones desocupades que complisquen els requisits que s'enumeren en l'article 22 i s'establisquen com a treballadors autònoms. S'entén com treballador autònom o pel seu compte aquell que realitza de forma habitual, personal i directa una activitat econòmica a títol lucratiu, sense subjecció per això per contracte de treball i encara que utilitze el servei remunerat d'altres persones. No tindran aquesta consideració els qui sent socis de societats mercantils, figuren en els seus òrgans d'administració amb facultats executives.  
Article 21. Naturalesa i quantia de les ajudes  
Les ajudes que puguen concedir-se es concreten en les següents:  
a) Subvenció d'1.000.000 de pessetes a fons perdut, l'objecte de la qual és garantir uns ingressos mínims durant l'inici de l'activitat.  
b) Unida a l'anterior, subvenció financera equivalent a tres punts de reducció en els interessos de préstecs destinats a finançar inversions. Es calcularan com si els interessos de cada any es meritaren d'una sola vegada en el moment de la concessió del préstec.  
Per a aquesta ajuda es requereix tenir concedit un préstec per part d'aquelles entitats a què fa referència l'article 2 d'aquesta ordre.  
L'import dels préstecs objecte de la subvenció estarà comprés entre 500.000 i 4.000.000 de pessetes. Quan el préstec siga superior a 2.000.000 de pessetes, el peticionari haurà d'adjuntar el pla d'inversions en actius fixos; en aquest cas el valor d'aquests determinarà l'import màxim del préstec. En els préstecs l'import dels quals no supere els 2.000.000 de pessetes, l'amortització serà com a màxim de cinc anys, i en els préstecs superiors a aquest import el termini d'amortització podrà ser de fins vuit anys; tot això sense perjudici que puguen concertar-se operacions de major durada i quantia; en aquest cas el tram que supere l'anteriorment indicat no serà objecte de subvenció.  
Els fluxos de subvenció s'actualitzaran al moment origen de l'operació a un tipus del 7%.  
Els préstecs no podran ser cancel·lats durant el primer any. Si es fa així, el prestatari estarà obligat a reintegrar a la Generalitat Valenciana l'ajuda percebuda. Si l'amortització anticipada es produeix una vegada transcorregut l'esmentat període, el reintegrament es farà de la part de subvenció no meritada.  
No podran obtenir les ajudes establides en aquest apartat, els qui hagueren gaudit d'aquestes en alguns dels tres exercicis immediats anteriors.  
Necessàriament l'inici de l'activitat per als beneficiaris d'aquestes ajudes haurà de produir-se en l'exercici 1997 .  
Article 22. Requisits dels sol·licitants  
Els sol·licitants de les ajudes regulades en aquest títol han de complir els requisits següents:  
1. Residir en la data de la sol·licitud de l'ajuda en el municipi de la Vall d'Uixó. No obstant això, l'anterior requisit no serà exigible si es tracta de treballadors excedentaris de l'empresa IMEPIEL, com a conseqüència d'acomiadaments col·lectius fonamentats en causes econòmiques, organitzatives o de producció; i també d'aquells que s'hagen vist afectats per l'extinció de contracte de treball previst en l'article 52 c) del Reial Decret Legislatiu 1/1995, de 24 de març, pel qual s' aprova l'Estatut dels Treballadors, quan els esmentats treballadors s'establisquen com a autònoms al municipi de la Vall d'Uixó.  
2. Estar inscrits com a sol·licitants d'autoocupació en les oficines de l'INEM tres mesos abans de la sol·licitud, tret de quan l'inici de l'activitat siga anterior a la sol·licitud; en aquest cas els tres mesos se computaran amb anterioritat a l'inici de l'activitat  
No podran ser beneficiaris de les ajudes a l'ocupació els qui hagueren estat inclosos en qualsevol dels règims especials de la Seguretat Social com a treballadors autònoms o pel seu compte durant l'any immediatament anterior a la data de petició de les ajudes o a l'inici de la seua activitat, en el cas que aquesta es produïra amb caràcter previ a aquella.  
Article 23. Documentació que cal presentar amb la sol·licitud  
A més de l'establida amb caràcter general en l'article 4 d'aquesta ordre, els sol·licitants de les ajudes regulades en aquest títol hauran de presentar la següent documentació original o la fotocòpia compulsada o confrontada d'aquesta, en triple exemplar:  
- Memòria de l'activitat que es realitzarà i, si s'escau, projecte d'inversions i pressupost d'aquestes.  
- Certificat d'empadronament/residència lliurat per l'Ajuntament de la Vall d'Uixó.  
- Targeta de demanda d'ocupació o certificació de situació de demanda expedida per l'INEM, que acredite l'antiguitat de, com a mínim, tres mesos com a sol·licitant d'ocupació.  
- Informe emés per la Seguretat Social sobre la vida laboral del sol·licitant de la subvenció.  
- Certificat d'aprovació del préstec expedit per l'entitat creditícia corresponent.  
- En el supòsit d'inici de l'activitat previ a la sol·licitud de les ajudes, haurà d'aportar-se la declaració d'alta en l'impost d'activitats econòmiques (IAE) i la resolució de la Direcció Provincial de la Tresoreria General de la Seguretat Social relativa a la inclusió en el Règim Especial de Treballadors Autònoms.  
- Si el préstec és superior a 2.000.000 de pessetes, s'aportaran pressupostos o factures pro forma de la inversió que es realitze.  
- Declaració responsable sobre ajudes de minimis, d'acord amb el que estableix l'últim punt de l'article 14.   
Article 24. Liquidació de les ajudes  
1. Perquè es faça efectiu el pagament de les ajudes previstes en aquest títol, els beneficiaris hauran, si encara no ho hagueren fet, d'acreditar en el termini que indique la resolució de concessió de les ajudes, i, en tot cas com a data límit el 31 d'octubre de 1997, l'inici de la seua activitat laboral mitjançant la presentació de la documentació següent:  
- Alta en l'impost d'activitats econòmiques.  
- Documentació acreditativa de la inclusió en el règim especial corresponent de la Seguretat Social.  
2. Les subvencions concedides en concepte de reducció d'interessos, s'endossaran d'una sola vegada a l'entitat creditícia pertinent, que efectuarà l'amortització del principal en la quantia d'aquelles.  
Article 25. Obligacions dels beneficiaris  
Els beneficiaris de les ajudes previstes en aquest títol tindran l'obligació de mantenir l'activitat pel seu compte durant un temps mínim de tres anys. En cas contrari, tindran l'obligació de reintegrar a la Tresoreria de la Generalitat Valenciana la subvenció concedida.  
3. Quan la subvenció financera corresponga a préstecs superiors a 2.000.000 de pessetes, s'haurà de justificar la inversió realitzada amb posterioritat a la formalització del préstec, mitjançant les factures pertinents en un termini de dos mesos.  
Títol cinquè  
Ajudes a l'Ajuntament de la Vall d'Uixó  
o a les entitats participades, i també a les  
agències de desenvolupament local  
Article 26. Objecte i beneficiaris  
Podran accedir a les ajudes regulades en aquest títol l'Ajuntament de la Vall d'Uixó, els ens públics i els organismes autònoms locals, i també les empreses públiques o participades per l'esmentat ajuntament quan col·laboren en projectes empresarials que tinguen com a finalitat l'interès social i la creació d'ocupació estable en activitats de caràcter productiu i/o de serveis. També podran ser beneficiàries les agències de desenvolupament local per al manteniment del seu equilibri financer.  
Article 27. Naturalesa i quantia de les ajudes  
Les ajudes previstes en aquest títol podran anar destinades a:  
a) Subvencions d'una sola vegada destinades a sanejar i equilibrar financerament i pressupostàriament les agències de desenvolupament local existents al municipi, fins el 60% de les despeses de funcionament, amb un límit de 40.403.011 de pessetes.  
b) Per a la participació en projectes empresarials que tinguen com a finalitat la creació d'ocupació estable en activitats de caràcter productiu i/o de serveis, subvenció de fins el 75% de les inversions en actius fixos, i també les ajudes previstes en el títol tercer d'aquesta ordre, en les mateixes condicions i amb els mateixos requisits.  
c) Subvenció de fins el 75% de la inversió en actius fixos directament relacionada amb l'exercici d'activitats de desenvolupament econòmic.  
Article 28. Documentació que cal presentar amb la sol·licitud  
A més de l'establida amb caràcter general en l'article 4 d'aquesta ordre, els sol·licitants de les ajudes regulades en aquest títol hauran de presentar la següent documentació original o la fotocòpia compulsada d'aquesta, en doble exemplar:  
- Memòria en la qual es desglossen els apartats següents:  
a) Actuació que es projecta i justificació per objectius.  
b) Memòria o projecte visat per un tècnic competent, el qual haurà d'ajustar-se a l'informe en l'oficina de supervisió de projectes d'aquesta Conselleria, d'acord amb l'article 46.3 de la Llei d'Hisenda Pública Valenciana. Quan s'adquirisquen béns d'equip, hauran d'adjuntar-se factures pro forma.  
c) Pressupost total de l'actuació detallat per partides, conceptes i exercicis anuals.  
d) Finançament, on es desglossen els recursos propis i els aliens.  
e) Termini de realització de l'obra o el servei.  
f) Programa d'actuació que garantisca l'execució de les obres en els exercicis per als quals es concedisca la subvenció.  
- Certificació emesa pel secretari/interventor de l'ajuntament o de l'entitat sol·licitant, de l'existència de crèdit suficient per a fer front a la part de la inversió que els puga correspondre.  
- Per a les contractacions es presentarà la documentació a què fa referència l'article 19 d'aquesta ordre.  
- Per al cas d'empreses públiques o participades, declaració responsable sobre ajudes de minimis, d'acord amb el que estableix l'últim punt de l'article 14.  
Article 29. Liquidació de les ajudes  
El pagament de les subvencions concedides a l'Ajuntament de la Vall d'Uixó, al ens públics o organismes autònoms locals, i també a les empreses públiques o participades per l'ajuntament per a col·laborar en projectes empresarials, es farà efectiu després de la justificació prèvia dels requisits establits. Aquesta última haurà de produir-se necessàriament com a data límit fins el 31 d'octubre de 1997.  
El pagament de subvencions per a la inversió en actius fixos, s'efectuarà quan es produïsca la certificació de l'obra o, si s'escau, la factura de la inversió realitzada.  
Podrà anticipar-se un 15% de l'import total anual de la transferència, una vegada concedida la subvenció. L'import avançat es descomptarà proporcionalment dels successius lliuraments expedits quan es produïsca la certificació d'obra aprovada. El termini màxim de justificació de les inversions serà el 31 d'octubre de cada exercici pressupostari.  
Per al pagament de qualsevol quantitat que tinga el caràcter de bestreta de la subvenció i sempre que el beneficiari siga una empresa pública de caràcter local o empresa participada per l'entitat local, el beneficiari haurà d'aportar amb caràcter previ al lliurament, un aval bancari en el qual l'entitat avalista avale el beneficiari en concepte de fiança definitiva, per a respondre de les obligacions derivades de la concessió de la bestreta de pagament.  
L'aval haurà de dipositar-se en la Tresoreria General de la Conselleria d'Economia, Hisenda i Administració Pública, i es lliurarà en la Direcció General d'Ocupació i Economia Social una fotocòpia diligenciada de la carta de pagament.  
DISPOSICIONS ADDICIONALS  
Primera  
Per a l'exercici 1997 i de conformitat amb el que estableix la Llei 4/1996, de 30 de desembre, de Pressupostos de la Generalitat Valenciana, les ajudes previstes en aquesta ordre es finançaran a càrrec de les línies 405 i 703 del programa pressupostari 322.10. La dotació màxima serà de 77.671.562 pessetes per al capítol IV i 77.644.339 de pessetes per al capítol VII.  
La dotació del capítol IV es dividirà de la forma següent:  
Programa d'autoocupació:  
- Subvenció a fons perdut: 97.060.108 pessetes.  
- Subvenció financera: 6.945.000 pessetes.  
Contractació indefinida d'aturats i contractació temporal per part de l'Ajuntament de la Vall d'Uixó (FSE): 35.599.244 pessetes.  
Conversió de contractes temporals en indefinits i manteniment d'agències de desenvolupament local i ILES: 41.636.789 pessetes.  
Segona  
En el supòsit que els documents exigits que han d'acompanyar la sol·licitud de concessió d'ajudes ja els tinguera qualsevol dels òrgans de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència en què es presentaren o, si s'escau, s'emeteren, i sempre que no hagen transcorregut més de cinc anys des de l'acabament del procediment al qual corresponguen.  
En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.  
DISPOSICIONS FINALS  
Primera  
Es faculta el director general d'Ocupació i Economia Social perquè dicte les disposicions i adopte les mesures que considere oportunes per al desplegament i l'aplicació del que disposa aquesta ordre.  
Segona  
Aquesta ordre entrarà en vigor el dia de la publicació en el Diari Oficial de la Generalitat Valenciana.  
València, 12 de juny de 1997  
El conseller d'Ocupació, Indústria i Comerç,  
DIEGO SUCH PÉREZ